कर्नाटक में कोविड-19 के सर्वाधिक 14,738 नए मामले, 66 लोगों की मौत
कर्नाटक में बृहस्पतिवार को कोविड-19 के अब तक के सर्वाधिक 14,738 नए मामले आए तथा 66 और मरीजों की मौत हो गयी। स्वास्थ्य विभाग ने बताया कि राज्य में संक्रमितों की कुल संख्या 11.09 लाख हो गयी है और अब तक 13,112 लोगों की मौत हुई है।
बेंगलुरु: कर्नाटक में बृहस्पतिवार को कोविड-19 के अब तक के सर्वाधिक 14,738 नए मामले आए तथा 66 और मरीजों की मौत हो गयी। स्वास्थ्य विभाग ने बताया कि राज्य में संक्रमितों की कुल संख्या 11.09 लाख हो गयी है और अब तक 13,112 लोगों की मौत हुई है। राज्य में बुधवार को संक्रमण के 11,265 मामले आए थे। संक्रमण के 14,738 मामलों में 10,497 मामले बेंगलुरु शहरी क्षेत्र से आए हैं। पिछले 24 घंटे के दौरान राज्य में 3591 मरीजों को अस्पतालों से छुट्टी दे दी गयी। स्वास्थ्य विभाग ने एक बुलेटिन में बताया कि राज्य में 15 अप्रैल की शाम तक संक्रमण के कुल 11,09,650 मामले आ चुके हैं और 9,99,958 लोग अब तक स्वस्थ हो चुके हैं। बुलेटिन के अनुसार राज्य में 96,561 कोविड-19 के उपचाराधीन मरीज हैं। इनमें से 96,006 मरीज अस्पतालों में हैं और उनकी हालत स्थिर है जबकि 555 मरीज सघन चिकित्सा इकाई (आईसीयू) में हैं। मौत के नए मामलों में बेंगलुरु शहर में 30 लोगों की मौत हो गयी। बेल्लारी और बेंगलुरु ग्रामीण में छह-छह लोगों की मौत हो गयी। राज्य में अब तक 2.31 करोड़ से ज्यादा नमूनों की जांच की जा चुकी है।इस बीच कोविड-19 के इलाज के लिए महत्वपूर्ण इंजेक्शन रेमडेसिविर की कालाबाजारी की खबरों पर कर्नाटक के गृह मंत्री बासवराज बोम्मई ने इस दवा की कृत्रिम कमी पैदा करने वालों के खिलाफ सख्त कार्रवाई की चेतावनी दी। उन्होंने संवाददाताओं से कहा, ‘‘कर्नाटक के स्वास्थ्य मंत्री पहले ही कह चुके हैं कि रेमडेसिविर इंजेक्शन की राज्य में कोई कमी नहीं है, लेकिन राज्य में इसकी झूठी कमी पैदा की जा रही है। ’’बोम्मई ने कहा कि ऐसी खबरें हैं कि अत्यधिक कीमतों पर यह इंजेक्शन बेची जा रही है। उन्होंने कहा, ‘‘सरकार ने इस विषय को गंभीरता से लिया है और इस दवा की कृत्रिम कमी पैदा कर रहे और इसकी कालाबाजारी कर रहे लोगों के खिलाफ सख्त कार्रवाई की जाएगी। गृह मंत्री ने यह भी कहा कि राज्य में कोविड-19 के टीकों की कोई कमी नहीं है। ये भी पढ़ें